37. schôdza NR SR - 3.deň - B. popoludní
Dátum: 2014-09-11
Poslanec: Poliačik, Martin (-)
Druh vystúpenia: Vystúpenie v rozprave

47. Prepáčte, kolegovia, ale som zmokol, nechal som si ho dole vyschnúť, tak dúfam, že mi to prepáčite. Väčšinou tu v saku som. Laššáková, Jana, podpredsedníčka NR SR Nech sa páči, pán poslanec, môžete. Poliačik, Martin, poslanec NR SR Keby som mal ten čas, tak sa idem domov prezliecť, ale nemám ho. My sme ešte k tomu zasadali na výbore kvôli presne tejto záležitosti, takže verte mi, neflákal som sa. Ospravedlňujem sa, vážené plénum, že tu stojím bez saka. Pani podpredsedníčka, dúfam, že je to akceptovateľné. Laššáková, Jana, podpredsedníčka NR SR Nevadí mi to, nech sa páči. Poliačik, Martin, poslanec NR SR Verím tomu, že kolega Hrušovský bol pri tom, keď sa kupovali tieto hlasovacie zariadenia, takže vie, že ktorým sa má prihlásiť do rozpravy, všetko sme to zvládli a poďme teda k veci. Včera som hovoril o tom, že čo by to bolo za kandidáta, čo by to bolo za kandidáta, čo by teraz pristúpil na túto hru. A to som si naivne myslel, že až včera po odvolaní doktora Čima sa vôbec začnú okolo seba pozerať kolegovia zo SMER-u, že koho by sme tam tak mohli dať? Ale to, ten dnešný podpis z 5. septembra, ten vás utvrdzuje, že; ten usvedčuje z toho, že vy ste vopred vedeli, aká táto hra bude. Ani ste si len nedali tú námahu, aby to vyzeralo, že to tak nie je. Tu nie je problém v tom, že to tak je, tu je problém v tom, že vy už to vôbec neskrývate! Problém je v tom, že kým doteraz aspoň bola aká-taká snaha, že tvárme sa, že hráme podľa pravidiel, tak už aj tá vás opustila. Predtým by to bývalo: odvoláme ho, dajme tomu o mesiac, mesiac a pol skôr, budeme sa hrať, že hľadáme kandidáta a keď už toho svojho akože budeme mať, ešte si tam skúsime dať nejakého ďalšieho, čo ako keby mu robil štafáž. Doteraz tá hra bola trochu, že ste sa snažili aspoň vyzerať, že dodržiavate pravidlá. Ale už ste sa na to vykašľali úplne nadobro. Včera bol odvolaný človek a vy dneska volíte človeka, ktorý s tým súhlasil pred týždňom. Týždňom a pol. Ako mohol pán kandidát vedieť, že tá voľba vôbec bude? Však nikto nebol odvolaný dovtedy Národnou radou. Ako môže vôbec taký súhlas platiť? To ja keď teraz podpíšem súhlas, že súhlasím s tým, aby som bol nominovaný niekam, kde je stále obsadená funkcia, tak v momente, keď niekto odtiaľ vypadne, tak ten môj súhlas platí naveky? Je to tak? Môžeme, môžu ľudia na Slovensku, sudcovia podpisovať bianco, bianco súhlasy pre prípad, že by zo Súdnej rady náhodou niekoho zrazila električka, aby už mali pripravené, že to podajú za tých 24 hodín na ústavnoprávny výbor? Takto to tu môže fungovať? Veď to je trapas, nie? Najväčší problém je, všetky technikality, všetky technické problémy pomenovala pani kolegyňa Žitňanská, k tomu sa už vracať nebudem, ale tá politická kultúra, to je problém. Tá nám tu ide zo dňa na deň ku dnu, lebo chvíľku to bolo také, že SMER nie je úplne Mečiar, že on je taký sofistikovanejší. Ale toto už je akože, dokonca by som povedal, že možno pán Mečiar, jak tam sedí na tom svojom dvore, tak si hovorí: Sakra, toto by som ani ja nevymyslel. (Smiech v sále.) Že mu to dám týždeň a pol skôr podpísať, tak na to by som nedošiel, si hovorí pán Mečiar na tom svojom dvorku. Na to ale nemôžete byť hrdí, páni kolegovia a pani kolegyne! Na toto určite nemôžete byť hrdí, že ste prekonali v špinavosti politickej hry Vladimíra Mečiara, že už to ani len nevyzerá, že chcete dodržiavať nejaké pravidlá, že poslanci Národnej rady nemajú rovnaké možnosti, že niektorí vedia veci skôr a kandidát to vie skôr ako poslanci, tak tu už niečo smrdí. Tu už niečo veľmi vážne smrdí. Lebo potom sa z Národnej rady stáva mašinéria a stroj, ktorý automaticky vykonáva príkazy, ktoré prichádzajú zvonku, a ani len neráta s iným výsledkom. K tomuto sme sa dostali. A aj ak to tak bolo doteraz, tak teraz je to okaté. Teraz je to automatické. Teraz je to na papieri podpísané. Takže od dnešného dňa vlastne už aj podpisy pod uznesenia Národnej rady môže pán predseda už podpisovať pred schôdzou. Normálne to zoradíme, opozičné vyradíme a tie, ktoré prejdú, všetky vládne, tak už podpíše pred schôdzou pán predseda a postupne sa to už bude iba púšťať do sveta, lebo však predsa každý vie, ako to dopadne. Už sa nebudeme hrať na to, že vy máte hlas. Už sa nebudeme hrať na to, že máte názor. Už to bude 82, 82, 0, 0, každé jedno hlasovanie a bude to podpísané vopred. A možno to bude aj 83, ak si akurát pán Bublavý nepôjde pre kávu ako naposledy. (Reakcia z pléna.) Takže otázka je, či si nechcete ešte zachovať akú-takú tvár, priatelia. Či nechcete aspoň ku tým svojim šéfom prehovoriť a povedať: Nerobte z nás, prosím vás, také mašiny! Čistou politickou kultúrou ešte môžeme niečo spraviť, pretože inak už nebude toto najvyšší zákonodarný orgán tohto štátu. Inak už sa pravidlá nebudú vytvárať tu, pravidlá budú vopred napísané na papieroch a vy už ani nebudete vyzerať, že ich schvaľujete, vy už tu budete len naozaj mačkať tie tlačítka. A k tomu sa snáď nedopracujeme. Ešte stále sa s tým dá niečo robiť. Ďakujem.